Á nə ǹsə́m ngə́ mod á bɔ nâ: a wógó ékan sɔŋ á étīé ḿbɔ̂lɔ, amú á ngāyén, ngə́ kig nâ a yəm dzǎm tē, ńdɔ̄ hḿ á ndzí kig dɔ́ kad nálā a ḿbə̄lə́ ékolá yā évǔs dzíé. 2Evo zǐŋ kig nâ mod a hə́ namba é dzóm é nə́ səsalá, tɔ é nə édzí ḿbim tsíd yā ó nə́ səsalá, m̀bim éyə́m yā ó nə́ səsalá tɔ mǎn ótsítsíd ḿfə́ yǎ á nə̄ səsalá ńdɔ̄ hḿ ā bə̄gə́ éboe á səsalá tě təge yəm; 3ngə́ kīg nâ ǎ bə̄gə́ éboe ai ńnāmbán ā nāmbá é səsalá á tǐ ai nyɔ́l mod tɔ é nə̄ dzé, yǎ yábɔ̄ nâ á bə̄gə éboě tē təge dɔ́ tádī yəm, ńdɔ ǎ zū dɔ́ yəm á mvús, a ḿbə̄gə́ hḿ éboě tē; 4ngə́ kīg nâ, ekan sɔŋ é sɔ́dán mod ânyu, á dzam ásə mod a nə dzǎm kǎn sɔŋ, tɔ édí á nə́ ábē, tɔ édí á nə́ ḿbəŋ təge tám bindi, ńdɔ a ndzí kig yəm, éyɔŋ ǎ zu dɔ́ yəm a ḿbə̄gə́ hḿ ékolá yā étēde. 5Ngə́ mod a bi dzam dá yā é mam má, a bələ́ nâ a kələ kúlan ńsə́m ā bɔ̄ vīlí, 6a kələ ábə Ǹtondôbə nə́ á kə̄ nyé túnī mə̄túnuŋa mə́ ekpa olugú ású ńsə́m ā bɔ, a kələ ai ǹgál éyə́m -tɔ ǹtómbá, tɔ ekə́lá- ású mə̄túnuŋa mə́ ńsə́m, abǒg te fada ǎ yi kə́ kpe ású díé akə̌ŋ ékom ebyándí yā láyī nyé vaa ńsə̄m wóé tē. 7Ngə́ ā bə̄lə́ kig ngul yǎkə ai mǎn éyə́m, a kə́lə́ və̄ Ńtondôbə ású mətúnuŋa mə́ ékpa olugú ású ńsə́m ā bɔ: abə̌ŋ ábɛ̄ ngə́ kig adú ábɛ̄, m̀bɔ́g ású mətúnuŋa mə́ ǹsə́m, éví ḿbɔ̄g ású mə́túnuŋǎ yā bádígi. 8A yi byá kə́ və̄ fada yǎ ā yi tádí túnī éví ó nə́ ású mə́túnuŋa mə́ ńsə́m, fada a yi wá bɔ̂lɔ kíŋ a búgú ńka kíŋ təge wá kāndi ai ǹló. 9A yi kə́ a wɔdan miǹkom mí álatâr ai məkǐ mə́ étsígā mə́tē, émá mə̄vɔ́g ǎ ngakə a wɔ́bɔ̄ mɔ́ á tín mə́ndíé mə́ álatâr. Mətúnuŋa míńtaŋ ású ńsə́m hḿ mālá. 10Ónɔ̄n ḿbɔ́g wâyi tɔbɔ ású mə́túnuŋǎ yā bádígi, ákyāí másíli. Éyə̄ hḿ fada ǎ yi bɔ̌ ákə̌ŋ ékom ebyándi nālá ású ńsə́m mod ósə, abǒg tē wáyī nyé dzuuban. 11Ngə́ á nə təge ai ngul yǎ ávə̄ ádū ngə́ ábə̌ŋ ábɛ̄, a yi kə́ sɔ́ ai ésəŋa áwômǒ yā ndə̄tə̄gə́ ovug, ású ńsə́m ó sə̂mban, təge wá bāman ai m̀bɔ́n ngə́ á fudǐ ótū amú ó nə mətúnuŋa ású ńsə́m. 12A yi kə ai wá, a və́ə́ fada, fada a yi wá byɛd dwé á túd á ndəm mətsog, a tumú á ndóan yǎ álatâr fǔfulu ai míńnám mísə̄ bátum ású Ǹtondôbə. Mətúnuŋa ású ǹsə́m hḿ mālá.